Document ID: 32000D0367

Komisijas Lēmums 2000/367/EK
(2000. gada 3. maijs),
ar ko ievieš Padomes Direktīvu 89/106/EEK attiecībā uz būvizstrādājumu, būvkonstrukciju un to daļu ugunsizturības klasifikāciju
(paziņots ar dokumentu Nr. C(2000) 1001)
(Dokuments attiecas uz EEZ)
(2000/367/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 21. decembra Direktīvu 89/106/EEK par dalībvalstu normatīvo un administratīvo aktu tuvināšanu attiecībā uz būvizstrādājumiem [1], kura grozīta ar Direktīvu 93/68/EEK [2], un jo īpaši tās 3., 6. un 20. pantu,
tā kā:
(1) Direktīvas 89/106/EEK 3. panta 2. un 3. punktā noteikts, ka tāpēc, lai ņemtu vērā būvkonstrukciju drošības līmeņu atšķirības valstu, reģionālajā vai vietējā līmenī, katrai būtiskajai prasībai var būt jāizstrādā attiecīgi izskaidrojošie dokumenti; šie dokumenti publicēti Komisijas ziņojuma veidā par Padomes Direktīvas 89/106/EEK [3] izskaidrojošajiem dokumentiem.
(2) 2. izskaidrojošā dokumenta 4.2.1. punktā pamatota vajadzība pamatprasībai "drošība ugunsgrēka gadījumā" noteikt dažādus līmeņus atkarībā no būvkonstrukciju veida, lietojuma un atrašanās vietas, to izveidojuma un avāriju gadījumiem paredzētā aprīkojuma.
(3) 2. skaidrojošā dokumenta 2.2. punktā uzskaitīti pamatprasības "drošība ugunsgrēka gadījumā" ievērošanai nepieciešamus savstarpēji saistīti pasākumi, kas kopā dod iespēju noteikt dalībvalstīs dažādos veidos īstenojamo ugunsdrošības stratēģiju.
(4) 2. skaidrojošā dokumenta 4.3.1.3. punktā noteikts viens no šiem pasākumiem dalībvalstu lielākajā daļā, kas saistīts ar būvizstrādājumu un/vai būvkonstrukciju daļu ugunsizturību.
(5) Lai radītu iespējas novērtēt būvizstrādājumu, būvkonstrukciju vai to daļu izturību ugunsgrēka gadījumā, saskaņots risinājums ir 2. skaidrojošajā dokumentā iekļautā klasifikācijas sistēma.
(6) Šī klasifikācija ir pielāgota tehnikas attīstībai Komisijas pilnvarojumā Eiropas standartizācijas iestādēm CEN un Cenelec.
(7) Direktīvas 89/106/EEK 6. panta 3. punktā noteikts, ka dalībvalstis var noteikt ugunsizturības līmeņus, kas jāievēro to teritorijās, tikai saskaņā ar Kopienas līmenī pieņemtu klasifikāciju un tikai izmantojot visas klases, vairākas klases vai vienu klasi.
(8) Šajā lēmumā paredzētie pasākumi ir saskaņā ar Būvniecības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas līmenī pieņem būvizstrādājumu, būvkonstrukciju un to daļu ugunsdrošības klasifikācijas sistēmu, kas noteikta šā lēmuma pielikumā.
2. pants
Šis lēmums ir adresēts dalībvalstīm.
Briselē, 2000. gada 3. maijā

Labels: 1
20
7
3
12